Nota de premsa – 10/09/17

**Bronze per a Maialen Chourraut (K1D) en la final de la Copa del Món de Canoe Eslàlom de la Seu d’Urgell**

**El tercer i últim dia de competició ha brillat amb el 3r lloc de la palista basca, que va aconseguir una medalla d'or en els passats Jocs Olímpics de Rio 2016. Amb aquest resultat es troba 5a en el rànquing de Copa del Món. Els 3 palistes espanyols que han participat aquest matí a la Copa del Món, en les modalitats de caiac femení (K1D) i canoa masculina (C1H), han passat a la final.**

**Ahir, dissabte 9 de setembre, l'equip espanyol va aconseguir un or en canoa femení (C1D), gràcies al primer lloc de Núria Vilarrubla (el que la va situar en el quart lloc del rànquing de Copa del Món), i un bronze en l’Extreme caiac masculí, amb la tercera posició de David Llorente.**

El diumenge 10 de setembre, el Parc Olímpic de la Seu d'Urgell ha acollit el tercer i últim dia de la darrera prova del circuit de la Copa del Món de Canoe Eslàlom, després de passar per Praga (República Txeca), del 16 al 18 de juny; Augsburg (Alemanya), del 23 al 25 de juny; Markkleeberg (Alemanya), del 30 de juny al 2 de juliol i Ivrea (Itàlia), de l'1 al 3 de setembre.

Durant la jornada de diumenge, s'han disputat les semifinals i finals de les modalitats de **caiac dones (K1D) i canoa homes (C1H)**. En aquest sentit, la capital de l'Alt Urgell ha estat testimoni no només dels guanyadors de la cinquena Copa del Món d'aquesta temporada, sinó que també ha donat a conèixer als vencedors de tot el circuit en ambdues disciplines.

La jornada ha començat a les 10:00 h del matí amb les semifinals d'ambdues modalitats, en què han participat els 30 millors de K1D i C1H. De tots aquests competidors, només 10 han passat a les finals de cadascuna de les modalitats, les quals també s'han disputat durant el migdia.

**Bronze per a Chourraut (K1D)**

A primera hora del matí de diumenge, les dues participants espanyoles a K1D han superat el tall de les 10 palistes que han passat a la final. Maialen Chourraut (100,60 segons), de 34 anys i de l’Atlético San Sebastián (ATSS), i Marta Martínez (101,24), de 27 anys i del Club Cadí Canoe-Kayak, han fet una actuació impecable, col·locant-se tercera i cinquena, respectivament.

A la final, Chourraut ha fet un gran paper. Amb una gran baixada (98,15) ha aconseguit posicionar-se en tercer lloc. El resultat d'avui la situa cinquena del rànquing de Copa del Món, amb 220 punts. Chourraut assegura sentir-se molt satisfeta amb el podi d'avui: "Estic contenta. Em va bé per a aquesta última recta final, que és el Mundial de Pau, que és el gran objectiu. Aquesta competició em serveix per saber que puc seguir lluitant ". Amb la mirada posada en la seva pròxima meta a França, assegura voler "tornar a tenir aquesta sensació que sóc ràpida i regular" a l'aigua.

Chourraut compta amb un gran palmarès de victòries a la Seu d'Urgell: el 2009 va aconseguir la plata en el Campionat del Món; el 2010 i el 2014 es va fer amb l'or a la Copa del Món, l'estiu de 2015, va acabar segona a la Copa del Món i l'any passat va tornar a fer-se amb l'or a la Copa del Món.

L'or de la Copa del Món de la Seu d'Urgell ha estat per a l'alemanya Ricarda Funk (96,82), de 25 anys, i la plata per a l'australiana Jessica Fox, de 23 anys, (97,63).

Ricarda Funk ha estat la vencedora de tot el circuit de Copa del Món amb 350 punts.

**Canoa Homes (C1H), a les portes de la final**

El dia ha finalitzat amb les semifinals de la modalitat de canoa d'homes (C1H), que ha comptat amb la representació espanyola del basc Ander Elosegi, de 29 anys i del club Santiagotarrak, que ha aconseguit superar el tall dels 10 millors que passaven a la final col·locant-se en tercera posició (94,83 segons). A la final, però, s'ha col·locat desè, amb 99,29 segons. Després d'aquest resultat, Elosegi es troba 20è del rànquing de Copa del Món, amb 124 punts.

A la final, l'or se l'ha endut l'eslovè Benjamin Savsek, que ha finalitzat la prova amb 94,12 segons, seguit de l'eslovac Alexander Slafkovsky (94,25) i del francès Martin Thomas (94,56).

L'alemany Sideris Tasiadis, amb 322 punts, ha estat el vencedor del circuit de Copa del Món.

**Informació general**

La Seu d'Urgell (Alt Urgell - Lleida), capital dels Pirineus, està ubicada a 10 quilòmetres d’Andorra i a 180 quilòmetres de Barcelona. Té 12.500 habitants i es troba a una altitud de 700 m sobre el nivell del mar. La ciutat és un important centre de serveis i geogràficament està en la confluència dels rius Segre i Valira, tret que la converteix en un centre reconegut a nivell mundial per practicar esports d'aigües braves.

Hotels, restaurants, reserves:

Telf. +34 973 351 511

[reserves@turismeseu.com](mailto:reserves@turismeseu.com)

<http://www.turismeseu.com>

**Contacte esdeveniment**

2016 Canoa Eslàlom ICF Copa del Món / La Seu d'Urgell - Espanya

[canoeslalomseu@parcolimpic.cat](mailto:canoeslalomseu@parcolimpic.cat)

<http://canoeslalomseu.parcolimpic.cat> / <http://www.rfep.es>

#canoelaseu

Parc Olímpic del Segre - Parc del Segre

25700 La Seu d'Urgell

Tel: +34 973 36 00 92

[parcolimpic@parcolimpic.cat](mailto:parcolimpic@parcolimpic.cat) / <http://www.parcolimpic.cat>

**Més informació web oficial de la competició**:<http://canoeslalomseu.parcolimpic.cat>

**Servei de premsa**

Xènia Fortea M. 607 754 170 | [xfortea@xcommunication.es](mailto:xfortea@xcommunication.es)

Toti Rosselló M. 670 763 555 | [toti@xcommunication.es](mailto:toti@xcommunication.es)